Ehokololo 20: Dina ta i moupyakadi
MBELA ou shi shii kutya Dina ota ka talela po oolyelye ngaashi u shi wete mefano olo? Ota i a ka talele po oukadona Ovakanaan. Mbela xe yaDina, Jakob, ota ka kala e udite ngahelipi ngeenge okwa udu kutya Dina oha ka talela po oukadona Ovakanaan? Opo u mone enyamukulo kepulo olo, diladila kwaasho Abraham naIsak va li ve udite shi na sha novakainhu Ovakanaan.
Mbela Abraham okwa li a hala omona waye Isak a hombole Omukanaan? Hasho, nandenande. Mbela Isak naRebekka ova li va hala omona wavo Jakob a hombole okakadona Okakanaan? Ahowe, kava li va hala Jakob a hombole Omukanaan. Mbela ou shi shii kutya omolwashike?
Omolwaashi Ovakanaan ova li hava longele oikalunga. Onghee hano, kava li ookaume vawa nokava li tava wapalele okuhombolafana navo. Hano, osha yela kutya Jakob ka li ta ka kala a hafa okuuda kutya omonakadona waye Dina okwa panga oukaume noukadona Ovakanaan.
Eendafano laDina noukadona ovo ole ke mu twala moupyakadi. Mbela ou wete omulumenhu Omukanaan oo ta tale Dina mefano olo? Edina laye oSikem. Efiku limwe, fimbo Dina a li a ka talela po oukadona Ovakanaan, Sikem okwa kwata Dina keenghono ndele tava i naye momilele. Oshinima osho Sikem a ninga osha puka, molwaashi ovanhu ovo va hombola ovo ashike tava dulu okuya momilele. Kakele kaasho, oshinima osho Sikem a ninga osha ka etifa omaupyakadi mahapu.
Ovamwaxe vaDina ova li va handuka neenghono eshi va uda kutya Sikem okwa kwata Dina keenghono. Simeon naLevi ova li va fula onya neenghono, nomolwaasho ova kufa omaongamukonda ndele tave livakele moshilando mokati koufiku. Ova ya pamwe novamwaxe ndele tava ka dipaa Sikem novalumenhu aveshe vomoshilando osho. Jakob okwa li a handuka eshi ovanamati vaye va longa owii wa tya ngaho.
Ndele mbela olyelye a li a etifa lela omaupyakadi aeshe oo? Dina oye a li a etifa omaupyakadi aeshe oo, molwaashi okwa li a panga oukaume novanhu ovo va li ihava dulika keemhango daKalunga. Mbela otwa hala okupanga oukaume novanhu ovo ihava dulika kuKalunga?
Genesis 34:1-31.
Omapulo
- Omolwashike Abraham naIsak va li inava hala ovana vavo va hombole ovanhu vomedu laKanaan?
- Mbela Jakob okwa li a hokwa omonakadona eshi a li a panga oukaume noukadona Ovakanaan?
- Omulumenhu oo tu wete mefano ta tale Dina oye lyelye, nokwa li a ninga oshinima shii shilipi?
- Ovamwainamati vaDina, Simeon naLevi ova li va ninga po shike eshi va uda osho sha li sha ningilwa omumwainakadona?
- Mbela Jakob okwa li ngoo a panda osho sha li sha ningwa po kuSimeon naLevi?
- Olyelye lela a li a etifa oupyakadi aushe oo wa li wa holoka moukwaneumbo waJakob?
Omapulo a wedwa po
- Lesha Genesis 34:1-31.
Mbela osho osha li oshikando shotete Dina a li ta endafana noukadona Ovakanaan? Shi yelifa. (Gen. 34:1)
Omolwashike Dina a li yo e na okupewa oushima omolwokukanifa oukadona waye? (Gal. 6:7)
Ongahelipi ovanyasha vokunena tava dulu okuulika kutya ove lihonga mo sha moshimoniwa shaDina tashi londwele? (Omayel. 13:20; 1 Kor. 15:33; 1 Joh. 5:19)
ban_Latn umb_Latn umb_Latn umb_Latn umb_Latn umb_Latn umb_Latn lus_Latn umb_Latn tso_Latn sag_Latn ewe_Latn uzn_Latn scn_Latn sot_Latn ilo_Latn lus_Latn hat_Latn knc_Latn umb_Latn